ഇന്ത്യന് സെമി സാധ്യത ഇന്ന് അഫ്ഗാന് താരങ്ങളുടെ കൈയില് ദുബൈ: ഞായറാഴ്ച ന്യൂസിലന്ഡിനെതിരെ ഇറങ്ങുന്ന അഫ്ഗാനിസ്താെന്റ ജയത്തിനായുള്ള പ്രാര്ഥനയിലാണ് ഇന്ത്യന് ക്രിക്കറ്റ് ലോകം. ഇന്ത്യക്ക് സെമി സാധ്യത നിലനിര്ത്തണമെങ്കില് അഫ്ഗാന് ജയിക്കണം. ന്യൂസീലന്ഡ് അഫ്ഗാനിസ്താന് മത്സരം അവസാനിക്കുമ്ബോള് ആരാണ് ഗ്രൂപ്പില് നിന്ന് സെമിയിലെത്തുന്ന രണ്ടാമത്തെ ടീം എന്ന് വ്യക്തമാകും. വൈകീട്ട് 3.30 മുതല് അബുദാബിയിലാണ് മത്സരം. ഗ്രൂപ് രണ്ടില് നിന്ന് പാകിസ്താന് നേരത്തേ സെമിയുറപ്പിച്ചു കഴിഞ്ഞു. ഇന്ന് ജയിച്ചാല് മറ്റു മത്സരഫലങ്ങളെ ആശ്രയിക്കാതെ ന്യൂസിലന്ഡിന് സെമിയിലേക്ക് മുന്നേറാം. അഫ്ഗാന് ജയിച്ചാല് അവര്ക്കും ന്യൂസിലന്ഡിനും തുല്യ പോയന്റാവും. തിങ്കളാഴ്ച നമീബിയയെ തോല്പിച്ചാല് ഇന്ത്യക്കും അതേ പോയന്റാവും. അപ്പോള് റണ്ശരാശരിയാവും സെമി ബെര്ത്ത് നിര്ണയിക്കുക. വെള്ളിയാഴ്ച സ്കോട്ലന്ഡിനെതിരേ വമ്ബന് വിജയം നേടിയ ഇന്ത്യ നെറ്റ് റണ്റേറ്റില് ഗ്രൂപ്പില് ഒന്നാമതാണിപ്പോള്. നമീബിയയ്ക്കെതിരേ നല്ല വിജയം നേടിയാല് റണ്റേറ്റിന്റെ ആനുകൂല്യത്തില് ഇന്ത്യയ്ക്ക് സെമിഫൈനലില് എത്താം. കഴിഞ്ഞ രണ്ടു മത്സരങ്ങളിലെ തകര്പ്പന് ജയം ഇന്ത്യന് ടീമിന് ആവേശം പകര്ന്നിട്ടുണ്ട്. ന്യൂസിലന്ഡ് 1.277, ഇന്ത്യ 1.619, അഫ്ഗാന് 1.481 എന്നിങ്ങനെയാണ് നിലവിലെ റണ് ശരാശരി.